*Тихомир Р. Ђорђевић. Цигани у Србији. Етнолошка истраживања* (приредила Данијела Поповић Николић), Алексинац: Центар за културу у Алексинцу, Ниш: Огранак САНУ, 2021.

*Тихомир Р. Ђорђевић. Цигани у Србији. Етнолошка истраживања* представља у науци дуго очекивану студију, која у целини објављује докторску дисертацију Тихомира Ђорђевића. До сада је била доступна само фрагментарно, у виду појединачних радова, у часописима и зборницима радова често тешко доступним научној јавности. На самом почетку студије објављује се фототипско издање Ђорђевићеве дисертације (објављене у два дела), публиковано на немачком језику, а следи превод оба дела дисертације на српски језик.

Иако је у наслову књиге истакнут етнографски и етнолошки рад Тихомира Ђорђевића, он у бити покрива дисциплинарно различите области – не само етнологију, већ и фолклористику, антроплогију, антопогеографију, доноси демографске податке о Ромима и ромским заједницима у Србији, убициране у временски и просторни контекст почетка 20. века. Студија додатно доноси значајне лингвистичке напомене везане за ромски језик у Србији, што у великој мери доприноси савременим лингвистичким истраживањима. Докторска дисертација Тихомира Ђорђевића не губи на актуелности и представља интердициплинарну студију релевантну за ромолошке студије у целини.

Ауторски текст *Докторска дисертација Тихомира Р. Ђорђевића: рукописи, превод, допуне и прераде*, подељен у седам поглавља (1. *Цигани у Србији* – рецепција, настанак и (не)објављивање), 2. Парцијално објављивање дисертације и наставак истраживања у области ромологије, 3. Рукописна грађа о Ромима, 4. Докторска дисертација у рукописима, 5. Методолошке основе, 6. Ромско усмено стваралаштво – грађа и проучавање, 7. *Најинтересантније етнолошке, лингвистичке, социолошке и антропогеографске студије* – у српској науци новог времена), неупитно сведочи о посвећеном и минуциозном раду приређивача Данијеле Поповић Николић. Приређивач издваја и истиче податке значајне за разумевање хронологије објављивања дисертације и Ђорђевићеве сарадње са еминентним научницима у свету, његову позицију у научним круговима с почетка 20. века, рецепцију његовог рада у академској заједници у свету и Србији, али сведочи и о академској клими почетка 20. века. На основу коментара приређивача, заснованих како на пажљивом ишчитавању доксторксе дисертације, објављених радова, архивских докумената и преписке, тако и на обједињавању, анализи и поређењу података из свих доступних извора, може се пратити целокупан научни рад Тихомира Ђорђевића, истраживачки и научни поступци, допуне постојеће грађе новим теренским подацима, објављивање појединачних радова насталих с једне стране на основу истраживања спроведених за потребе докторске дисерцаије, а с друге допуњаваних накнадним теренским истраживањима и прикупљањем грађе. Напомене приређивача у целини осветљавају и додатно истичу неуморан и посвећен рад Тихомира Ђорђевића који је резултирао значајним сазнањима о животу, традицијској култури, фолклорној традицији, језику Рома у Србији, релевантан и у савременим друштвено-хуманистичким наукама.

Ауторски текст приређивача доноси и методолошке напомене, које садрже и Ђорђевићев упитник примењиван у његовим истраживањима, који су истовремено, али и касније примењивали у својим истраживањима и његови сарадници, лекар Александар Петровић, између осталих. Посебан део ауторског текста приређивача односи се на објашњење фолклористичког дела тезе, указује на жанровску и мотивску разноврсност, везе са српским усменим фолклором, што омогућава разумевање ромског усменог стваралаштва и његову валоризацију, али и компаративне фолклористичке студије. Индекси личних имена, етнографских и географских назива и индекс појмова, као и илустративни архивски фото-материјал на самом крају студије сведоче о високом академском новоу приређивачког поступка.

Студију *Тихомир Р. Ђорђевић. Цигани у Србији. Етнолошка истраживања* приређивача Данијеле Поповић Николић са великим задовољством препоручујем за објављивање.

У Београду,

20. 08. 2021. године

Светлана Ћирковић

виши научни сарадник, Балканолошки институт САНУ